《祀南海神》
宋代·曾丰

赤精炎官兮，神一灵兮幻只。
鸿泽厖施兮，神一念兮肧只。
上清委照兮，神功行兮简只。
浩劫弥沙兮，神庆休兮绵只。
太虚窈窕兮，神徜徉兮栖只。
濒海渺瀰兮，神漫浪兮侨只。
沆瀣溟涬兮，神固自兮饫只。
肥腯芬芗兮，神孰可兮肸只。
昏顿颛冥兮，神恻怛兮矜只。
颠连号呼兮，神恍惚兮耸只。
焄蒿凄怆兮，神凭凭兮下只。
狎猥媟{左女右卖}兮，神恢恢兮涵只。
讄曰蒙以兮景只，有嘉斯肴兮罗只，
有旨斯醑兮酹只。神兮歆只，
有皎斯衷兮监只，有蹇斯数兮翊只。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。